У складу са Унапред припремљеним планом реогранизације усвојеним Решењем Привредног суда у Нишу Рео 1/23 од 15.08.2023. године и правноснажним на основу Решења Привредног апелационог суда 8 Пвж 423/23 од 23.10.2024. године, Акционарско друштво „Тигар“, Пирот, матични број: 07187769 (у даљем тексту: „Друштво“) објављује:

**JАВНИ ПОЗИВ ЗА УЧЕШЋЕ У ПОСТУПКУ ЈАВНОГ ПРИКУПЉАЊА ПОНУДА СА ЈАВНИМ НАДМЕТАЊЕМ РАДИ ИЗБОРА ИНВЕСТИТОРА У ЦИЉУ ПОВЕЋАЊА ОСНОВНОГ КАПИТАЛА АД „ТИГАР“ ПИРОТ**

1. **Квалификациони услови за учешће у Поступку**

Право на учешће у Поступку имају домаћа и страна правна и физичка лица, као и конзорцијум правних и/или физичких лица.

1. **Основно подаци о Друштву**

|  |  |
| --- | --- |
| Пословно име: | АКЦИОНАРСКО ДРУШТВО ТИГАР ПИРОТ |
| Седиште: | Улица Николе Пашића 197, Пирот |
| Матични број: | 07187769 |
| Делатност: | 6420 - Делатност холдинг компанија |
| Основни капитал: | Уписан и уплаћен новчани капитал (АПР): 4.099.562.478,00 РСД.  Укупан регистровани капитал је акцијски, издат у оквиру емисије акција CFI код ESVUFR, ISIN број RSTIGRE55421, са укупно 10.961.397 акција номиналне вредности 374,00 РСД.  У складу са Унапред припремљеним планом реорганизације, извршиће се повлачење и поништавање свих акција Друштва издатих до дана покретања претходног стечајног поступка за усвајање Унапред припремљеног плана реорганизације, а ради покрића губитка изнад висине капитала. Конкретно, биће поништено 8.156.236 акција.  Након спроведених промена, структура капитала ће бити како следи:   * Републички фонд ПИО: 1.584.281 акција (56,48% капитала); * Републички фонд за здравствено осигурање: 596.373 акција (21,26% капитала); * Град Пирот: 328.642 акција (11,71% капитала); * Пореска управа – порези у корист РС: 193.173 акције (6,89% капитала); * Национална служба за запошљавање: 58.201 акција (2,07% капитала); * Град Београд: 36.417 акција (1,30% капита); * Град Ниш: 4.612 акција (0,16% капитала); * Општина Апатин: 1.863 акције (0,07% капитала) и * Општина Димитровград: 1.599 акција (0,06% капитала). |

1. **Минимални износ повећања основног капитала**

Минимални износ повећања основног капитала износи 10.000.000,00 ЕУР (словима: десет милиона евра) у динарској противвредности по средњем курсу Народне банке Србије на дан уплате.

По основу повећања основног капитала емитоваће се хартије од вредности Друштва – обичне акције са правом гласа по емисионој вредности од 100,00 динара за једну акцију (што је уједно и номинална вредност акције) на који начин инвеститор стиче учешће у капиталу Друштва.

1. **Рок и начин подношења Пријаве**

Заинтересована лица могу поднети Пријаве за учешће у Поступку најкасније до 31. марта 2025. године до 11.00 часова по локалном времену у Републици Србији.

Пријава се подноси у оквиру затвореног коверта у форми прописаној Упутством за понуђаче и обавезно садржи: (1) идентификационе податке за понуђача; (2) понуђени износ за повећање основног капитала Друштва у еврима; (3) доказ о уплаћеном депозиту или банкарску гаранцију.

Изузетно, у случају када је понуђач истовремено и поверилац Друштва чија укупна потраживања према Друштву су једнака или већа од износа обавезног депозита, нема обавезу уплате депозита, односно полагања банкарске гаранције. У случају губитка права на повраћај депозита, укупна потраживања према Друштву биће му умањена за износ обавезног депозита.

Само благовремене и потпуне Пријаве ће бити разматране.

Сва заинересована лица могу добити Упутство за понуђаче подношењем захтева на следеће адресе електронске поште: [кabinet@tigar.com](mailto:кabinet@tigar.com) и [gorica.stankovic@tigar.com](mailto:gorica.stankovic@tigar.com) са назнаком „Захтев за добијање Упутства за понуђаче“. Уз захтев, заинтересована лица су дужна да доставе основне идентификационе податке.

1. **Датум, време и место отварања Пријава**

Отварање Пријава одржаће се 4. априла 2025. године у просторијама Друштва, на адреси: Николе Пашића 197, 18300 Пирот, у 12:00 часова по локалном времену у Републици Србији.

Отварању Пријава могу да присуствују учесници, њихови заступници или пуномоћници и друга заинтересована лица.

1. **Износ и начин уплате депозита**

Депозит може да се уплати у готовом новцу или полагањем првокласне банкарске гаранције. Висина депозита је 2.000.000,00 ЕУР (словима: два милиона евра) у динарској противвредности по средњем курсу Народне банке Србије на дан плаћања, у складу са инструкцијама добијеним од Друштва.

Заинтересована лица ће добити инструкције за уплату депозита након подношења захтева на адресу електронске поште [gorica.stankovic@tigar.com](mailto:gorica.stankovic@tigar.com) са назнаком „Захтев за добијање инструкција за уплату депозита“. Уз захтев за добијање инструкција за уплату депозита, заинтересована лица су дужна да доставе основне идентификационе податке.

Новчани депозит се урачунава у износ средстава за повећање основног капитала. На уплаћени депозит се не обрачунава камата.

1. **Начин спровођења Поступка**

Поступак споводи Комисија. Комисија отвара Пријаве и утврђује њихову благовременост и потпуност. Комисија одобрава Пријаву која испуњава услове у складу са Јавним позивом. Уколико ниједна Пријава не испуњава прописане услове, Комисија проглашава поступак неуспешним.

Комисија утврђује редослед важећих Пријава према висини понуђеног износа за повећање основног капитала. Највиша понуђена цена представља почетну цену на јавном надметању. У случају да у поступку учествује само један учесник за чију Пријаву Комисија утврди да је важећа, Комисија ће тог учесника прогласити Изабраним инвеститором.

У случају да у поступку учествују најмање два учесника за чије Пријаве Комисија утврди да су важеће, јавно надметање се спроводи одмах по утврђивању редоследа Пријава. Учесник који истакне највишу понуду проглашава се за Изабраног инвеститора.

Детаљнији опис начина спровођења Поступка саставни је део Упутства за понуђаче.

1. **Пословни подаци и обилазак Друштва**

Сва заинтересована лица могу извршити увид у Унапред припремљени план реорганизације који је објављен на интернет страници Друштва <http://tigar.com/uppr2022-07-31.html>.

Заинтересована лица могу извршити увид и у другу пословну документацију и заказати посету Друшву у циљу прегледа имовине и пословних књига Друштва, као и обављања интервјуа са руководством након потписивања Уговора о поверљивости.

Рок за подношење захтева за добијање додатне документације, односно за заказивање посете Друштву је 20. март 2025. године у 15.00 часова по локалном времену у Републици Србији.

Захтев за добијање друге пословне документације, односно захтев за заказивање посете Друштву упућује се на следеће адресе електронске поште: [кabinet@tigar.com](mailto:кabinet@tigar.com) и [gorica.stankovic@tigar.com](mailto:gorica.stankovic@tigar.com) са назнаком „Захтев за добијање додатне документације и посету Друштву“. Уз захтев, заинтересована лица су дужна да доставе основне идентификационе податке.

1. **Остали подаци од значаја за спровођење поступка**

За сва питања у вези са Јавним позивом, заинтересована лица могу контактирати доле наведена лица:

**Горица Станковић**

Извршни директор за финансије и рачуноводство

Адреса елетронске поште: [gorica.stankovic@tigar.com](mailto:gorica.stankovic@tigar.com)

**Кабинет директора**

Адреса елетронске поште: [кabinet@tigar.com](mailto:кabinet@tigar.com)